《驾幸大学扈从有作兼似胄监诸博士》
宋代·王称

金舆旦出九重城，璧水风云气色清。千载衣冠尊俎豆，万方礼乐值文明。

桥门列士瞻天近，云路群仙捧日行。讲席更闻敷典诰，愿将虞夏翊升平。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。